Хэкупсэ гъэсэныгъэм — гулъытэ хэха
«Къалэн куэд зыгъэзащIэ Къэбэрдей-Балъкъэр щIалэгъуалэ центрым» мазаем и 15-м щекIуэкIащ ныбжьыщIэхэм хэкупсэ гъэсэныгъэ ябгъэдэлъхьэныр къызэгъэпэщыным бгъэдыхьэкIэ тэмэм къыхуэгъуэтыным щытепсэлъыхьа зэIущIэ.
Абы и лэжьыгъэм хэтащ Къэбэрдей-Балъкъэр Республикэм Егъэджэныгъэмрэ щIэныгъэмкIэ и министерствэм, къалэ, куей администрацэхэм, ветеранхэм я республикэ советым, щIалэгъуалэм ядэлажьэ жылагъуэ зэгухьэныгъэхэм, ЩIалэгъуалэм я IуэхухэмкIэ департаментым я лIыкIуэхэр, нэгъуэщIхэри.
ЗэIущIэр къызэIуихащ ветеранхэм я республикэ советым и тхьэмадэм и къуэдзэ Зведре Владимир:
— СызилIыкIуэ зэгухьэныгъэм къыбгъэдэкIыу Хэкум и хъумакIуэм и махуэ къэблэгъамкIэ сынывохъуэхъу, — жиIащ абы. — Нобэ дызытепсэлъыхь Iуэхугъуэр илъэс 50-м нэблэгъауэ си дежкIэ хамэкъым. ИкIи гу зэрылъыстэмкIэ, Iэпэдэгъэлэл тщIауэ щытами, иджы абы аргуэру хуэфащэ гулъытэ хуэтщI хъужащ. Ар фIыгъуэшхуэщ, дзэ-хэкупсэ гъэсэныгъэм худиIэ бгъэдыхьэкIэр зэщхьу щытыпхъэщ.
Республикэм и ДОСААФ-м и унафэщI Iэщын Юрэ къызэрилъытэмкIэ, щыпсэу къэралым ифI зезыхуэн щIалэгъуалэ гъэсэныр Iуэхуу щыIэм я нэхъыщхьэщ.
— НыбжьыщIэхэм я зэхэщIыкIым хэкупсэ гупсысэкIэр щытепщэмэ, ахэр зыхэс жылагъуэми нэхъ зеужь, къэралыгъуэм къару зэхуэмыдэхэр щызэпэщIэувэныр нэхъ кIащхъэ мэхъу, — жиIащ Юрэ.
ЧэнджэщкIэ щызэхъуажэ зэIущIэм щызэрихьэлIахэм я нэхъыбэм къызэралъытэмкIэ, ныбжьыщIэхэр гъэсэным хуэунэтIауэ Iуэхугъуэ пыухыкIахэр ялэжьыфынущ щIалэгъуалэм я Iэпкълъэпкъым зыщрагъэужь, спортым зыщыхуагъасэ IуэхущIапIэхэми дин зэгухьэныгъэхэми.
Зэхыхьэм щытепсэлъыхьащ щIалэгъуалэм хэкур фIыуэ ялъагъуу къэхъунымкIэ щIыналъэ унафэщIхэм, цIыхубэ хъыбарегъащIэ IэнатIэхэм къалэнышхуэ я пщэ къызэрыдэхуэм. Апхуэдэуи къыхагъэщащ КъБР-м и щIалэгъуалэр хэкупсэу гъэсэным теухуауэ щыIэ республикэ программэр, 2010 — 2015 гъэхэм ятещIыхьар, и чэзум зыхуей хуэзэу мылъкукIэ къызэгъэпэщыным гулъытэ хуэщIын зэрыхуейр.
Тхыгъэри сурэтхэри
КЪУМАХУЭ Аслъэн ейщ.
